OAV: Yaponiya Xitoy va Rossiyaga qarshi kurashish uchun AQShdan ko‘proq qiruvchilar sotib oladi

Keyingi besh yil ichida Yaponiya Tinch okeanining g‘arbiy qismida Amerika qo‘shinlarini qo‘llab-quvvatlash uchun stels-texnologiyalar, uzoq masofali raketalar va boshqa uskunalarga ega eng yangi qiruvchilarga xarajatlarni tezlashtiradi. Bu haqda Reuters hukumatning mudofaa bo‘yicha yangi hujjatlariga asosan xabar berdi.
Agentlikning ta'kidlashicha, bunday rejalar Yaponiyaning mintaqaviy qudratli davlatga aylanish niyatini aks ettiradi. Shu bilan birga, Xitoy o‘z harbiy kuchini mustahkamlamoqda, Rossiya esa o‘zining amerikalik ittifoqchisiga ta'sir ko‘rsatyapti.
«Qo‘shma Shtatlar dunyodagi eng qudratli mamlakat bo‘lib qolmoqda, ammo milliy raqobat kuzatilmoqda va biz ham Xitoy, ham Rossiya bilan strategik raqobat muhim ekanini tan olamiz. Ular mintaqaviy tartibga chaqiriq bilan chiqishmoqda», - deyiladi mamlakat bosh vaziri Sindzo Abe hukumati tomonidan tasdiqlangan 10 yillik mudofaa rejasida.
Shuningdek, hujjatda qayd etilishicha, so‘nggi vaqtda Yaponiyaning mudofaa pozitsiyasiga Amerika Qo‘shma Shtatlari, Xitoy, KXDR va Rossiya kabi davlatlar jiddiy ta'sir ko‘rsatdi.
Yaponiya taxminan 4 mlrd dollarga Amerikaning 42ta F-35 qiruvchisini sotib olishni rejalashtirmoqda, bu buyurtma berilgan 42ta samolyotga qo‘shimcha bo‘ladi, deyiladi materialda.
Qayd etilishicha, F-35’ni xarid qilish Yaponiyaga Qo‘shma Shtatlar bilan savdo urushidan qochishga yordam beradi. Xususan, AQSh prezidenti Donald Tramp yapon avtomobillari importiga bojlar joriy etish bilan tahdid qilgandi. Keyinchalik Argentinada bo‘lib o‘tgan sammitda Tramp Abega Amerika qiruvchilari sotib olingani uchun minnatdorchilik bildirdi.
Eslatib o‘tamiz, avvalroq Yaponiya yangi mudofaa strategiyasini ishlab chiqqani, kemalarning bir qismi aviatashuvchilarga aylantirilishi xabar qilingandi.